Dankie: Mula herwin 22 ton afval | News24
Dankie: Mula herwin 22 ton afval
<Sommige van die nagenoeg 1353 geregis-treerde kinders met die herwinbare items wat hulle versamel en ruil vir al die benodigdhede wat hulle in die Mula-winkel kan kies. Op dié wyse maak hulle hulle omgewing sigbaar skoner en in ruil ontvang hulle items wat vir hulle van waarde is. Foto: VERSKAF
Elke Donderdag stroom kinders met arms vol karton en plastiek na die Mula-winkel om dié herwinbare items te ruil vir speelgoed, skoolgoed, skoonmaakgoed, kos of klere.
Hoe meer herwinbare items hul inhandig, hoe meer Mula-punte en uiteindelik kan hul meer gebruiksartikels huistoe neem! So maak die Mula-herwinningsprojek in Gerald Smith op Uitenhage 'n moewiese verskil!
Sedert dié wen-wen projek afgeskop het in 2015 het die gemeenskap meer as 15 000kg plastiek en meer as 7 000 kg karton uit die Gerald Smith area verwyder.
"Dit is afgesien van die meer as 5 000kg onherwinbare items wat die kinders ook op 'n Donderdag bring met die hoop om Mulas te verdien," sê Quinette Goosen, voorsitter van hierdie verdienstelike projek.
"Dit is met 'n dankbare hart dat die Mula-komitee álmal wat die projek ondersteun bedank. So-ook 'n groot dankie aan die kinders wat herwinbare items kom inlewer en dankie aan die borge vir hul bydraes om die ruil-proses aan die gang te hou.
"Sonder die gemeenskap se positiewe ge-sindheid sou die Mula-projek nie kon voortgaan met die belangrike diens om die omgewing skoon te maak nie."
Goosen sê die projek benodig gemiddeld R2 500 per week om voorraad aan te koop in ruil vir die 130 kinders se herwinbare items wat hul inhandig.
Golfdag om fondse in te samel
As deel van die projek se fondsinsamelings word 'n Mula Golfdag op Saterdag, 25 Februarie by die die Uitenhage Golfklub aangebied.
Enige iemand wat 'n prys of putjie wil borg, wil deelneem, of op enige manier betrokke wil raak by die Mulaprojek kan Quinette Goosen bel by 082 846 3327.